[pic] | ЕВРОПЕЙСКА КОМИСИЯ |

Брюксел, 23.2.2010

COM(2010)67 окончателен

2007/0286 (COD)

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на ЕС по отношение на

позицията на Съвета на първо четене във връзка с приемането на Директива на Европейския парламент и на Съвета относно емисиите от промишлеността (за комплексно предотвратяване и контрол на замърсяването) (преработена)

2007/0286 (COD)

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 6 от Договора за функционирането на ЕС по отношение на

позицията на Съвета на първо четене във връзка с приемането на Директива на Европейския парламент и на Съвета относно емисиите от промишлеността (за комплексно предотвратяване и контрол на замърсяването) (преработена)

ХРОНОЛОГИЯ

Дата на предаване на предложението в ЕП и Съвета: (документ COM(2007) 844 окончателен — 2007/0286 (COD): | 21 декември 2007 г. |

Дата на становището на Европейския икономически и социален комитет: | 14 януари 2009 г. |

Дата на становището на Комитета на регионите: | 9 октомври 2008 г. |

Дата на становището на Европейския парламент на първо четене: | 10 март 2009 г. |

Дата на приемане на позицията на Съвета на първо четене (с единодушие): | 15 февруари 2010 г. |

ЦЕЛ НА ПРЕДЛОЖЕНИЕТО НА КОМИСИЯТА

Целта на предложението е да се подобри ефикасността и ефективността на съществуващата нормативна уредба в областта на предотвратяването и контрола на емисиите от промишлеността, чрез постигането на висока степен на защита на околната среда, намаляване на излишните административни тежести и свеждане до минимум на деформирането на конкурентната среда в рамките на ЕС.

КОМЕНТАРИ ОТНОСНО ПОЗИЦИЯТА НА СЪВЕТА НА ПЪРВО ЧЕТЕНЕ

Общи коментари

Европейският парламент изрази становището си на първо четене на 10 март 2009 г. Комисията прие изцяло, частично или по принцип 47 от 85-те изменения, одобрени от Европейския парламент на първо четене. 32 от тези 47 изменения вече са отразени, най-малкото частично, в позицията на Съвета на първо четене.

Комисията прие изцяло, частично или по принцип тези изменения, които биха пояснили контекста на предложението и не променят общата цел на предложението. Тук влизат измененията, отнасящи се за по-добро предоставяне на информация на обществеността, в съзвучие с възприетия в предложението на Комисията подход за увеличаване на прозрачността при даването на разрешения, правоприлагането и спазването на изискванията.

Комисията отхвърли изменения, които биха променили естеството на предложението, като например предложенията за намаляване на обхвата на разпоредбите, формулиращи минимално допустими изисквания по отношение на големите горивни инсталации. Също така, Комисията отхвърли измененията, които биха създали правно объркване, биха довели до трудности при прилагането или биха били несъвместими със съществени елементи на предложението.

Подробни коментари

Изменения от страна на Парламента, които са приети от Комисията и са включени изцяло, частично или принципно в позицията на Съвета на първо четене

В позицията на Съвета на първо четене са включени в различна степен тридесет и две изменения (съответно с номера 7, 12, 13, 14, 16, 18, 19, 21, 27, 34, 35, 36, 37, 40, 44, 49, 50, 51, 52, 53, 54, 55, 59, 64, 65, 66, 68, 71, 72, 73, 75 и 79 ).

Изменение номер 7 добавя към разглеждания текст полезно позоваване на Орхуската конвенция. Изменение 12 е принципно приемливо, тъй като изяснява смисъла на „равнищата на емисии, които съответстват на най-добрите налични техники“ (НДНТ). Изменение 13 е включено, тъй като изяснява определението на термина „заинтересована общественост“. Изменение 14 е частично приемливо, доколкото изяснява определението на „новопоявяващи се техники“ (‘emerging techniques’). Изменение 16 се отнася до включването на определение за „екологична инспекция“. Изменения 18 и 19 изясняват разпоредбите относно даването на разрешителни за няколко инсталации или на няколко оператори. Изменение 21 е принципно приемливо, тъй като изяснява разпоредбите относно случаите на неспазване на условията на разрешителните. Изменения 27 и 55 са приемливи частично и принципно, доколкото те изясняват организацията на обмена на информация относно най-добрите налични техники — НДНТ (Best Available Techniques — BAT). Изменения 34 и 35 опростяват разпоредбите относно използването на общи правила със задължителна сила (general binding rules). Изменение 36 подобрява разпоредбата за предоставяне на информация на обществеността относно новите развития в областта на НДНТ. Изменение 37 изяснява разпоредбите относно преразглеждането на условията на разрешителните. Изменение 40 е частично приемливо, доколкото с него се прави препратка към друго съответно законодателство на Общността. Изменение 44 също е частично приемливо — по отношение на принципа за задаване на минималнодопустима периодичност на инспекциите, но предложената конкретна периодичност се отхвърля. Изменения 49 и 50 осигуряват съгласуваност със задълженията по Орхуската конвенция. Изменения 51, 52, 53 и 54 изясняват информацията, която следва да се предоставя на обществеността. Изменение 59 се отнася за докладването от държавите-членки до Комисията относно формулирането на нормите за допустими емисии. Изменение 64 принципно е приемливо, доколкото изяснява обхвата по отношение на леярните за цветни метали. Изменение 65 включва в обхвата (Приложение I) полезно посочване на съвместното изгаряне на отпадъци (co-incineration). Изменения 66 и 68 са принципно приемливи, доколкото осигуряват по-голяма правна яснота относно обхвата на предложението по отношение на някои дейности в областта на управлението на отпадъците. Изменения 71, 72, 73 и 75 са частично и принципно приемливи, доколкото водят до по-добра съгласуваност на дерогациите, предоставяни за горивни инсталации, които работят ограничен брой часове или се използват при непредвидени случаи, като в същото време тези изменения не водят до отслабване на изискванията на съществуващото законодателство. Изменение 79 е частично приемливо, тъй като то подновява съществуващите в настоящото законодателство разпоредби за мониторинг на диоксини.

Изменения от страна на Парламента, които са отхвърлени Комисията, но са включени изцяло, частично или принципно в позицията на Съвета на първо четене

Дванадесет изменения ( 15, 22, 23, 29, 31, 32, 33, 41, 47, 93 (както и аналогичното 115 ), 97 и 117 ) бяха отхвърлени от Комисията, но са включени изцяло, частично или принципно в позицията на Съвета на първо четене.

Изменение 15 бе отхвърлено от Комисията, тъй като то не добавя яснота към предложението. Това изменение е частично включено в позицията на Съвета на първо четене по отношение на определението на „доклад за базовата линия“ и това включване може да се приеме като изясняване на определението.

Изменения 22, 23, 29 и 41 относно опазването на почвите бяха отхвърлени от Комисията, тъй като не са в съответствие с предложението на Комисията, или не внасят яснота в текста. Тези изменения са включени частично или принципно в позицията на Съвета на първо четене, доколкото те изясняват предвидените в предложението мерки за опазване на почвите и, следователно, са приемливи. Изменение 33 относно мониторинга на почвите и мониторинга на подземните води бе отхвърлено от Комисията, тъй като то осигурява по-ниско равнище на защита на околната среда, но бе включено изцяло в позицията на Съвета на първо четене.

Изменение 31 относно формулирането на норми за допустими емисии бе отхвърлено от Комисията, тъй като не е в съответствие с един от съществените принципи на предложението на Комисията и значително отслабва равнището на защита на околната среда. Изменението е включено частично и принципно, във връзка с изискванията да се осигури ненадхвърляне на съответстващите на НДНТ равнища на емисиите, така че изменението може да бъде прието. Комисията отхвърли изменение 32 , тъй като предложените промени не съответстват на останалия текст на предложението. Въпреки това, изменението е включено принципно в позицията на Съвета на първо четене по отношение на информирането на обществеността за отклоненията от съответстващите на НДНТ равнища на емисиите и следователно е приемливо.

Позицията на Съвета на първо четене предвижда отпадане на изискванията за участие на обществеността в приемането на общи правила със задължителна сила, както е предложено в изменение 47 . Изменение 93 (и аналогичното 115 ) относно обхващането на интензивното птицевъдство бе отхвърлено от Комисията, тъй като то би снижило предвиденото в предложението равнище на защита на околната среда, но бе включено изцяло в позицията на Съвета на първо четене. Изменение 117 относно обхванатите дейности в областта на керамичната промишленост бе отхвърлено от Комисията, тъй като то би намалило обхвата на законодателството в сравнение със сегашното положение, но бе включено частично в позицията на Съвета на първо четене по начин, приемлив за Комисията. Комисията отхвърли изменение 97 относно увеличението на нормите за допустими емисии на азотни оксиди (NOx) за някои големи горивни инсталации, тъй като това би снижило екологичната амбициозност на предложението, но принципът на изменението бе включен в позицията на Съвета на първо четене по приемлив начин.

Изменения от страна на Парламента, които са приети изцяло, частично или принципно от Комисията, но не са включени в позицията на Съвета на първо четене

Петнадесет изменения ( 1, 5, 6, 8, 20, 42, 43, 46, 48, 56, 58, 60, 61, 62 и 69 ) бяха приети изцяло, частично или принципно от Комисията, но не бяха включени в позицията на Съвета на първо четене. Тези изменения се отнасят до езиковите формулировки в съображенията, както и до докладването за спазване на условията, информирането на компетентните органи за прекратяване на дейността, докладването за инспекциите, определението за заинтересована общественост, новопоявяващите се техники (emerging techniques), мониторинга, предоставянето на информация на обществеността, изменението на приложенията, формулирането на нови допълнителни минималнодопустими изисквания чрез процедура по регулиране с участието на комитети и формулирането на изисквания относно интензивното птицевъдство.

Изменения от страна на Парламента, които са отхвърлени и от Комисията, и от Съвета и не са включени в позицията на Съвета на първо четене

Двадесет и шест изменения (2, 3, 4, 9, 10, 11, 17, 24, 25, 26, 28, 30, 38, 39, 45, 57, 63, 67, 70, 76, 77, 78, 80, 114, 129 и 133) бяха отхвърлени и от двете институции.

Изменения 2, 3, 4, 9, 10 и 11 са отхвърлени и от двете институции, тъй като те не са в съответствие с насочеността на съображенията. Изменение 17 относно определение на термина „общи правила със задължителна сила“ е отхвърлено и от двете институции, тъй като то не внася яснота или допълнителен смисъл в текста. Изменения 24, 25 и 26 относно заявленията за издаване на разрешително, изменение 28 относно условията на разрешителните в областта на опазването на почвите, както и изменение 30 относно определянето на най-добрите налични техники (НДНТ) и изменения 38 и 39 преразглеждането на разрешителни, бяха отхвърлени и от двете институции, тъй като повтарят други разпоредби или биха създали правно объркване при прилагането им. Изменение 114 относно наторяването с оборски тор (spreading of manure) не съответства на позицията на Съвета на първо четене и по тази причина е отхвърлено и от двете институции. Изменение 45 относно нерутинните инспекции е неясно и би довело до трудности при прилагането, поради което е отхвърлено и от двете институции. Изменение 57 е отхвърлено и от двете институции, тъй като то би ограничило приложимостта на разпоредбата при разширяването на горивни инсталации. Що се отнася до обхвата на Глава II на предложението (Приложение I), изменения 63, 67, 70 и 129 са отхвърлени и от двете институции, тъй като не са в съответствие с позицията на Съвета на първо четене. Изменение 133 е отхвърлено и от двете институции, тъй като би изключило някои горивни инсталации от обхвата на съществуващото законодателство. Изменение 76 е отхвърлено и от двете институции, тъй като би довело до разширяване на обхвата на мониторинга на емисиите на въглероден оксид (СО) и по отношение на такива горивни инсталации, за които не са формулирани стойности за допустими емисии. Изменение 77 се отхвърля и от двете институции, тъй като то би променило режима на спазване на изискванията за горивни инсталации. Изменения 78 и 80 относно дерогациите във връзка с мониторинга на емисиите на инсталациите за изгаряне на отпадъци се отхвърлят и от двете институции, тъй като не са в съответствие с предложението на Комисията и позицията на Съвета на първо четене.

Промени, внесени в предложението от Съвета

Съветът предложи следните основни промени в предложението на Комисията:

Обмен на информация за най-добрите налични техники (НДНТ). Позицията на Съвета на първо четене поддържа принципа и съдържанието на предложения от Комисията обмен на информация, но добавя разпоредби за ролята на форума, като в същото време са включени по-подробни данни за процеса на съставяне и съдържанието на документите, описващи НДНТ. Комисията изразява съгласие с включването на тези допълнителни разпоредби, които са в съответствие с настоящата процедура за съставяне на референтни документи, описващи НДНТ. От друга страна, Комисията изразява съжаление, че в позицията на съвета на първо четене е предвидено приемането на незадължителни указания във връзка с член 13, параграф 3, букви в) и г) посредством процедура по регулиране с участието на комитети, тъй като Комисията има свое собствено автономно право, съгласно Договора, да извършва тази дейност. Разпоредбата в позицията на Съвета на първо четене не може да накърни това право (вижте декларацията в Приложението към настоящото Съобщение).

Процедура за приемане на заключенията относно най-добрите налични техники (НДНТ). В позицията на Съвета на първо четене е предвидено (в член 13, параграф 5) приемане на заключенията относно НДНТ (това са части от референтните документи за НДНТ, в които по-специално се посочват какви са количествата на емисиите при използване на най-добрите налични техники) посредством процедура по регулиране (съгласно член 291 от Договора за функционирането на ЕС). В политическото споразумение на Съвета, обаче, бе предложено използването на процедура по регулиране с контрол. Комисията не споделя гледищата на Съвета, че член 291 от Договора за функционирането на ЕС представлява най-подходящото правно основание за приемането на мерките, предвидени в член 13, параграф 5. Тези мерки за прилагане са от общ характер и имат за цел да допълват несъществени елементи от основния законодателен акт. Следователно, тяхното приемане би трябвало да се провежда съгласно процедурата за делегирани актове (по член 290 от Договора за функционирането на ЕС) (вж. декларацията в Приложението към настоящото Съобщение).

Също така, Комисията отбелязва, че при въведените от Съвета промени ще е необходимо Комисията да изпълнява допълнителни задачи, което ще доведе до увеличаване на осигуряваните от Комисията ресурси за съставянето и приемането на референтните документи за НДНТ.

Норми за допустими емисии във връзка с равнищата на емисиите при използване на НДНТ. Член 15, параграф 3 от позицията на Съвета на първо четене дава възможност за по-голяма гъвкавост на компетентните органи при задаване на нормите за допустими емисии, като в същото време се осигурява, че емисиите няма да надвишат равнищата на емисиите въз основа на използването на НДНТ. Комисията изразява съжаление за тези промени, но може да приеме този подход, тъй като чрез изискванията за мониторинг и докладване са въведени необходимите предпазни механизми за осигуряване на съответствие с очакваните екологични цели. Запазена е дерогацията спрямо прилагането на член 15, параграф 3 — при някои специфични случаи и въз основа на някои критерии, но Комисията съжалява, че възможността за формулиране на тези критерии чрез процедура по регулиране с участието на комитети е заменена с определянето на указания. С оглед, обаче, да бъде постигнато съгласие, Комисията може да приеме този подход.

Оценка на пълномощията, които ще бъдат дадени на Комисията във връзка с член 41 (правила за горивни инсталации) и член 48, параграф 5 (монитори на някои емисии от инсталации за изгаряне на отпадъци). Комисията не споделя гледищата на Съвета, че член 291 от Договора за функционирането на ЕС представлява най-подходящото правно основание за приемането на мерките, предвидени в член 41 и член 48, параграф 5. Тези мерки за прилагане са от общ характер и имат за цел да допълват несъществени елементи от основния законодателен акт. Следователно, тяхното приемане би трябвало да се провежда съгласно процедурата за делегирани актове (по член 290 от Договора за функционирането на ЕС) (вж. декларацията в Приложението към настоящото Съобщение).

Преразглеждане на разрешителни. Позицията на Съвета на първо четене запазва предложеното задължение за компетентните органи да преразглеждат и, ако е необходимо, да актуализират условията на разрешителните, след публикуването на решение за заключенията относно НДНТ. В позицията на Съвета на първо четене, обаче, е удължен съответният времеви период от четири на пет години след такова публикуване. Комисията изразява съжаление във връзка с тази промяна, но може да я приеме, тъй като периодичността на преразглеждането на разрешителни остава непроменена.

Опазване на почвите. Позицията на Съвета на първо четене съдържа допълнителни изисквания за превенция на замърсяването на почвите и подземните води, които да бъдат включвани в условията на разрешителните. Подходът за определяне на минималнодопустими периоди за мониторинг на почвите и подпочвените води е запазен, но компетентните органи могат да определят по-малка честота на мониторинга на база на системна оценка на рисковете от замърсяване. В позицията на Съвета на първо четене са запазени разпоредбите относно съставянето на доклади за базовата линия и изискванията при прекратяване на дейността, като в същото време се въвежда известна гъвкавост по отношение на въвеждането на разпоредбите. При все, че Комисията би предпочела своето първоначално предложение, промените се смятат за приемливи, тъй като те не излагат на опасност ключовите принципи на предложението.

Инспекции. В позицията на Съвета на първо четене е запазен подходът на предложението, със следните по-важни промени. Определянето на периода между две посещения на място при дадена инсталация ще се задава на база на системна оценка на екологичните рискове (в предложението изготвянето на оценка на рисковете се изискваше само в случай на дерогация спрямо изискването за ежегодно посещение на място). Този период не може да надвишава една година или три години, съответно за инсталации, свързани с най-големи или най-малки рискове. Комисията смята, че това изискване е полезно, тъй като то осигурява предпазни мерки при задаването на периодичността на посещенията на място. Въпреки, че Комисията съжалява за премахването на процедурата за регулиране с участието на комитети с цел определяне на критерии за оценка на рисковете, тя смята, че посочените в позицията на Съвета на първо четене критерии са подходящи.

Начална дата за влизане в сила по отношение на новите големи горивни инсталации. Позицията на Съвета на първо четене премества по-рано датата на прилагането на стандартите за нови големи горивни инсталации — от 2016 г. на две години след датата на влизане в сила на Директивата. Комисията изразява съгласие с тази дата, тъй като новите стандарти се смятат за НДНТ за нови инсталации, датиращи от 2006 г. насам, и тези инсталации могат технически и икономически да спазят тези нови норми за допустими емисии.

Временни елементи на гъвкавост в изискванията по отношение на съществуващите големи горивни инсталации. Позицията на Съвета на първо четене внася следните временни елементи на гъвкавост:

- При все, че датата на влизане в сила на преразгледаните норми за допустими емисии остава 1 януари 2016 г., държавите-членки могат да изпълняват до края на 2020 г. преходен национален план, при условие че общите емисии на обхванатите от плана инсталации не надхвърлят намаляващите стойности на таваните за емисии, определени по правата линия, свързваща стойностите за 2016 г. и 2019 г. От 2019 г. стойността на тавана за допустими емисии остава постоянна до края на 2020 г.

- Възможно изключение от изискванията за спазване на преразгледаните норми за допустими емисии се допуска за следните видове инсталации: до края на 2023 г. — за инсталации с ограничен остатъчен живот (не повече от 20 000 работни часа); до края на 2019 г. — за инсталации, представляващи част от малки и изолирани системи; до края на 2023 г. — за топлофикационни инсталации, отговарящи на някои специфични условия.

При все, че Комисията би предпочела тези дерогации да не се включват, тя може да приеме тези въведени разпоредби с оглед постигането на споразумение, като се има предвид, че дерогациите са преходни и че се запазва екологичната последователност на предложението, като в същото време се улесняват усилията на държавите-членки за привеждане на големите горивни инсталации в съответствие с НДНТ колкото е възможно по-скоро.

Специфични изисквания по отношение на някои големи горивни инсталации. В позицията на Съвета на първо четене са формулирани различни стойности за допустими емисии по отношение на инсталация с ограничена годишна експлоатация (не повече от 1 500 часа годишно) и се въвеждат минималнодопустими стойности за десулфуризация по отношение на такива инсталации, които не могат да постигнат съответствие с нормите за допустими емисии на SO2, дори и след прилагане на НДНТ, поради специфичните характеристики на използваните местни твърди горива. Комисията смята, че тези разпоредби са полезни и оправдани по отношение на повдигнатите конкретни технически въпроси, като в същото време се запазва екологичната последователност на предложението.

Правила за обединено разглеждане (aggregation rules) на горивни инсталации. Позицията на Съвета на първо четене въвежда минимален праг от 15 МВт по отношение на прилагането на правилата за обединено разглеждане. В резултат, при определяне на общата мощност (total capacity) на дадена горивна инсталация, състояща се от няколко блока, чиито димни газове постъпват в общ комин, ще бъдат изключени малките самостоятелни блокове. Комисията изразява съжаление, че по този начин Съветът отслабва действието на правилата за обединено разглеждане, но може да приеме минималния праг от 15 МВт, тъй като това би засегнало малки инсталации с ограничено въздействие върху околната среда.

Клауза за преразглеждане по отношение на големите горивни инсталации. Позицията на Съвета на първо четене въвежда клауза за преразглеждане от страна на Комисията на необходимостта от изменяне и определяне на гранични стойности за някои конкретни горивни инсталации, които не са предмет на минималнодопустими стандарти, или за които минималнодопустимите изисквания на съществуващото законодателство не биха могли да бъдат преработени, поради липса на информация относно НДНТ и, ако това е уместно, да направи законодателно предложение до края на 2013 г. Комисията поддържа тази клауза за преразглеждане, тъй като преработването на съответните референтни документи за НДНТ може да представлява част от това преразглеждане.

Обхват. Комисията предложи разширение на обхвата на съществуващото законодателство по отношение на някои дейности. В позицията на Съвета на първо четене предложеното разширение не е включено по отношение на изгарянето на горива в инсталации с обща входяща топлинна мощност (total thermal input) между 20 и 50 МВт, както и при интензивното отглеждане на селскостопански животни. Също така, в позицията на Съвета на първо четене е изменен предложеният обхват по отношение на дейностите за управление на отпадъци, както и на дейностите в керамичната промишленост. Освен това, от позицията на Съвета на първо четене е изключено предложеното изискване по отношение на торенето с оборски тор (spreading of manure), което да се основава на НДНТ. При все, че Комисията би предпочела своето първоначално предложение за разширение на обхвата, както и предложената разпоредба за управление на торенето с оборски тор, направените промени са приемливи, с оглед на включването на клауза за преразглеждане на тези конкретни въпроси.

Търговия с емисии на NOx и SO 2 . В позицията на Съвета на първо четене е включено съображение за проучване на възможностите за прилагане на пазарни инструменти, като например търговия с емисии на NOx и SO2. Това отразява предприетото от Комисията оценяване на този въпрос, без да предрешава неговия изход.

Упражняване на делегираните права и възразяване срещу делегираните актове (членове 76 и 78). В съответствие със своето Съобщение относно прилагането на член 290 от Договора за функционирането на ЕС[1], и въз основа на анализ на специфичните мерки, предвидени в позицията на Съвета, а също и като се има предвид правото за отмяна, предвидено в текста на Председателството, Комисията предпочита делегирането на права за неопределен период от време, но би приела застъпения от Съвета подход (5-годишен период с автоматично подновяване при липса на възражения). Също така, Комисията изразява съжаление, че позицията на Съвета на първо четене въвежда срок от три месеца, в който Съветът и Парламентът могат да възразяват срещу делегирания акт. Комисията предпочита този срок да е от два месеца, с възможност за удължаване с един месец по инициатива на Европейския парламент или на Съвета. Това би допринесло да се подобри ефективността на процедурите, без да се накърнява принципът за обща продължителност на срока в размер на три месеца.

Консултиране с експерти при подготвителните работи за приемането на делегирани актове (съображение 39).

Комисията не подкрепя съображението за консултиране с експерти във фазата на подготовка на делегирани актове. Комисията е на мнение, че експертните групи не могат да имат официална институционална роля. Следователно, не би могло в основните актове да се включват разпоредби по отношение на участие на експерти в подготовката на делегирани актове. Във връзка с това, Комисията се позовава на своето Съобщение от 9 декември 2009 г.

4. ЗАКЛЮЧЕНИЕ

Въведените от Съвета промени са приемливи, тъй като те са в съответствие с предложението на Комисията и са изградени на негова основа, с изключение на някои направени от Съвета оценки по отношение на правомощията, които се предвижда да бъдат възложени на Комисията съгласно членове 290 и 291 от Договора за функционирането на ЕС. Следователно, Комисията възразява срещу позицията на Съвета на първо четене, приета единодушно на 15 февруари 2010 г.

ПРИЛОЖЕНИЕ

Декларация на Комисията по отношение на таблиците за съответствие

Комисията припомня своята позиция относно съставянето от държавите-членки на таблици за съответствие, които да показват връзката на предприеманите от държавите-членки мерки по транспонирането с Директивата, в интерес на гражданите, за постигане на по-добра нормативна уредба и на прозрачност, а и с оглед подпомагане на проверката за съответствие на националната нормативна уредба с разпоредбите на Общността.

Комисията няма да препятства постигането на споразумение със Съвета въз основа на този въпрос — с оглед на успешното приключване на междуинституционалната процедура по разглеждания документ и в светлината на провежданите понастоящем хоризонтални дискусии по този въпрос между институциите.

Декларация на Комисията във връзка с член 13, параграф 3, букви в) и г)

Комисията смята, че приемането от нейна страна на незадължителни указания не би трябвало да е предмет на комитология, тъй като Комисията има свое автономно право да стори това съгласно Договора.

В този смисъл Комисията смята, че разпоредбата в член 13, параграф 3, букви в) и г) по отношение на приемане на указанията чрез регулаторна процедура не могат да накърнят това право.

Декларация на Комисията във връзка с оценката на правомощията, които се предвижда да бъдат възложени на Комисията съгласно параграф 5 от член 13, член 41 и параграф 5 от член 48

Комисията не споделя гледищата на Съвета, че член 291 от Договора за функционирането на ЕС представлява най-подходящото правно основание за приемането на мерките, предвидени в параграф 5 от член 13, в член 41 и в параграф 5 от член 48. Тези мерки за прилагане са от общ характер и имат за цел да допълват несъществени елементи от основния законодателен акт. Следователно, тяхното приемане би трябвало да се провежда съгласно процедурата за делегирани актове (по член 290 от Договора за функционирането на ЕС).

[1] COM(2009)673 окончателен